Bernard Bober

Mons. Bernard Bober (* 3. november 1950, Zbudské Dlhé) je slovenský rímskokatolícky arcibiskup metropolita Košickej arcidiecézy, predseda Konferencie biskupov Slovenska a Veľký kancelár Katolíckej univerzity v Ružomberku.    

Kňazskú vysviacku prijal 8. júna 1974 v Dóme sv. Martina v Bratislave pre pastoračnú službu Košickej diecézy. Pôsobil ako kaplán v Humennom, Snine a Zborove. Od roku 1978 až do 1990 bol správcom farnosti Kecerovce a potom do roku 1991 správcom farnosti a dekanom v Humennom. Od roku 1991 bol generálnym vikárom Biskupského úradu v Košiciach.    

Za pomocného biskupa Košickej diecézy a titulárneho biskupa sídla Vissalsa ho vymenoval pápež sv. Ján Pavol II. dňa 28. decembra 1992. Biskupskú vysviacku prijal 30. januára 1993 v Katedrále sv. Alžbety v Košiciach. Vysvätil ho kardinál Jozef Tomko, prefekt Kongregácie pre evanjelizáciu národov, spolu s Mons.  Alojzom Tkáčom, košickým diecéznym biskupom a Mons. Jánom Sokolom, trnavským arcibiskupom a metropolitom Slovenska. Za biskupské motto si zvolil: S láskou, poslušnosťou a milosrdenstvom.

Dňa 4. júna 2010 bol vymenovaný pápežom Benediktom XVI. za arcibiskupa metropolitu Košickej arcidiecézy. Posvätné arcibiskupské pálium prijal 29. júna 2010 na Slávnosť svätých Petra a Pavla v Bazilike sv. Petra vo Vatikáne. Uvedený do úradu bol 10. júla 2010 v Katedrále sv. Alžbety v Košiciach. Úrad prebral od svojho predchodcu arcibiskupa Alojza Tkáča, ktorý sa stal emeritným arcibiskupom metropolitom. 

Dňa 21. septembra 2015 na 82. plenárnom zasadaní Konferencie biskupov Slovenska v Marianke bol zvolený do funkcie jej podpredsedu. V rámci Konferencie biskupov Slovenska je predsedom Komisie pre katechizáciu a školstvo, Subkomisie pre školské vyučovanie náboženstvá, Subkomisie pre katolícke školy a predsedom Rady pre Rómov a menšiny. 10. októbra 2022 počas 103. plenárneho zasadnutia Konferencie nahradil Arcibiskup Bober Stanislava Zvolenského po štyroch funkčných obdobiach v pozícií predsedu KBS. Jeho podpredsedom sa stal Viliam Judák.

Národná púť k Sedembolestnej Panne Márií v Šaštíne 
Na Slávnosť Sedembolestnej Panny Márie, patrónky Slovenska, dňa 15. septembra 2016 v Šaštíne slávil slávnostnú sv. omšu a predniesol kázeň v ktorej povedal: „Nemyslime si, že naša patrónka Sedembolestná Panna Mária žila jednoduchý rozprávkový a pokojný život. Aj v jej živote mala bolesť pevné miesto. Bola plná bolestí. Doráňaná mečmi bolesti to napriek všetkému nevzdala, nezutekala, ale ticho zostala stáť pod krížom svojho Syna." Počas národnej púte, ktorú vysielala aj RTVS, povedal: „Dnes sa robí všetko preto, aby sa umlčala Božia pravda a hlas Cirkvi. Lenže, zabúda sa na to, že okrem zdrojov skazenosti, si je Cirkev vedomá aj obrovského zdroja sily a obnovy – Ducha Svätého; Iba pred nedávnom označila Rada pre vysielanie a retransmisiu moje vyjadrenia proti teórii o rodovej rovnosti a výzvu k účasti na referende o rodine za možné porušenie zákona. Výroky vraj mohli podnecovať k nenávisti a neúcte voči párom rovnakého pohlavia, resp. šíriť nenávisť. Bolo to v Nedeľu Svätej rodiny počas televízneho vysielania svätej omše pred dvomi rokmi.

Veľký kancelár Katolíckej univerzity v Ružomberku 
Podľa platného štatútu Katolíckej univerzity v Ružomberku zastupuje veľký kancelár Konferenciu biskupov Slovenska na KU a súčasne zastupuje KU pred Svätou Stolicou. Pozícia veľkého kancelára podľa rozhodnutia KBS a podľa potvrdenia Kongregácie pre katolícku výchovu prislúcha košickému arcibiskupovi-metropolitovi. Veľký kancelár KU na základe štatútu potvrdzuje rektora vo funkcii, prijíma od neho vyznanie viery, môže sa zúčastňovať všetkých samosprávnych zasadnutí a napríklad vyjadruje sa aj k niektorým vnútorným predpisom alebo k dlhodobému zámeru.

Veľký kancelár KU Mons. Bernard Bober po voľbe akademického senátu potvrdil 16. mája 2018 vo funkcii nového rektora Katolíckej univerzity v Ružomberku doc. Ing. Jaroslava Demka, CSc. Na inaugurácii 26. septembra 2018 Mons. Bober vyhlásil: „Pán rektor, sme s vami, počítajte s našou pomocou a modlitbami. Bude nás tešiť každá pozitívna správa o našej univerzite. Nech vás sprevádza dobrá rada vašich najbližších poradcov a podpora v zázemí vašej rodiny. Je na vás všetkých, hlavne na akademickej obci, študentoch a vedení univerzity a fakúlt, aby sme spoločne pri oslave dvadsiateho výročia vzniku univerzity mohli spokojne konštatovať, že Katolícka univerzita je univerzitou komplexne dospelou, nielen v oblasti katolíckej viery a náuky, ale aj v oblasti akademického vzdelávania a bádania. V tomto máte plnú podporu Konferencie biskupov Slovenska a všetkých jej členov."

Udelené biskupské svätenia

Hlavný svätiteľ 
 1. september 2016, Košice - Mons. Marek Forgáč, pomocný biskup Košickej arcidiecézy

Iné projekty

Referencie

Externé odkazy 
 Mons. Bernard Bober – Arcibiskupstvo Košice, ke-arcidieceza.sk

Arcibiskupi Košickej arcidiecézy
Osobnosti zo Zbudského Dlhého
Konferencia biskupov Slovenska